

REPUBLIKA HRVATSKA

SPLITSKO – DALMATINSKA ŽUPANIJA

OSNOVNA ŠKOLA SELCA

Šetalište R. Štambuka 2, 21425 SELCA

KLASA: 602-02/20-02/65

URBROJ: 2104-01-20-01

Selca, 4. svibnja 2020. godine

VIJEĆE RODITELJA OŠ SELCA

- *svima* -

Poštovani roditelji,

Na temelju zaključka Vlade Republike Hrvatske od 23. travnja 2020. plan je otvoriti škole od dana 11.svibnja 2020.god. za razrednu nastavu za određene skupine učenika i uz primjenu uputa Hrvatskog zavoda za javno zdravstvo (HZJZ) i Preporuka Ministarstva znanosti i obrazovanja (MZO). Navedene Preporuke su u prilogu ovoga dopisa pa Vas molim da ih pročitate.

**Važno je napomenuti da se potiče ostanak kod kuće sve djece za koju se to**

**može osigurati. Budući da će se nastava na daljinu i dalje održavati, potičemo nastavak obrazovanja djece razredne nastave od kuće, u svim situacijama kad je to moguće.**

• Preporuča se ostanak kod kuće djece s kroničnim bolestima (respiratornim, kardiovaskularnim, dijabetesom, malignim bolestima, imunodeficijencijama, djece s većim tjelesnim/motoričkim oštećenjima) kao i djece čiji roditelji/skrbnici ili ukućani imaju jednu od navedenih bolesti.

• Potiče se ostanak kod kuće sve djece za koju se to može osigurati skrb kod kuće, s obzirom da broj djece u školama može biti takav da se mjere fizičkog razmaka u tim kolektivima neće moći poštovati.

• Roditelji/skrbnici dovode i odvode djecu u škole tako da, ako je ikako moguće, ne ulaze u ustanovu osim u krajnjoj nuždi, već dolaze do ulaza pri čemu zadržavaju distancu od najmanje 2 metra u odnosno na druge roditelje/skrbnike i djecu.

• Učenik dolazi i odlazi iz škole sa školskom torbom, ako nije omogućeno zadržavanje torbe u školi, te svoju opremu i pribor ne dijeli s drugim učenicama.

• Roditelj/skrbnik dovodi i odvodi dijete iz ustanove na način da je u pratnji jednog djeteta uvijek jedna odrasla osoba/roditelj/skrbnik.

• Kada je god moguće, u pratnji pojedinog djeteta uvijek je ista osoba ili se izmjenjuju dvije odrasle osobe.

• Kada god je moguće, u pratnji djeteta treba biti odrasla osoba koja živi u istom kućanstvu s djetetom te upravo ona osoba koja je, u odnosu na druge osobe koje bi mogle dovoditi i odvoditi dijete, uključena u takav tip dnevnih aktivnosti da je njena mogućnost zaraze s COVID-19 najmanja.

• Kada god je moguće, u pratnji djeteta treba biti odrasla osoba koja zbog starije životne dobi (65 i više godina) ili kronične bolesti ne spada u rizičnu skupinu na obolijevanje od COVID -19.

• Kada god je moguće, djecu iz svake odgojno-obrazovne skupine dovode i odvode roditelji/skrbnici u zasebno prethodno dogovoreno vrijeme različito za svaku odgojno-obrazovnu skupine, s razmakom od najmanje 10 minuta između dvije odgojno-obrazovne skupine.

• Roditelji se ne okupljaju na ulazu.

• Roditelji/skrbnici ne dovode niti odvode djecu iz ustanova niti ulaze u vanjske prostore (dvorište, vrt, igralište) i unutarnje prostore ako imaju povišenu tjelesnu temperaturu, respiratorne simptome poput kašlja i kratkog daha ili koji su pod rizikom da su mogli biti u kontaktu s osobama pozitivnim na COVID-19 ili su pod sumnjom da bi mogli biti zaraženi s COVID-19 ili su u samoizolaciji.

**Uvjeti prema Preporukama HZZJZ i MZO, a koje potpisuju oba roditelja, su sljedeći:**

1.oba roditelja djeteta su zaposlena i nemaju mogućnost drugačijeg zbrinjavanja djeteta u

vrijeme dok su na poslu.

Napomena: preporuka je da učenici imaju nastavu u trajanju 3 do 4 školska sata.

2. dijete nema kroničnih bolesti (respiratornih, kardiovaskularnih, dijabetesa, malignih bolesti, imunodeficijencija te većih tjelesnih/motoričkih oštećenja).

3.niti jedan od ukućana s kojim dijete boravi ili osoba s kojom je dijete u svakodnevnom kontaktu nema kroničnih bolesti (respiratornih, kardiovaskularnih, dijabetesa, malignih bolesti, imunodeficijencija te većih tjelesnih/motoričkih oštećenja).

4.niti jedan od ukućana s kojim dijete boravi ili osobe s kojima je u svakodnevnom kontaktu nisu u samoizolaciji ili karanteni i nisu u povećanom riziku zaraze virusom Covid 19.

5. dijete nema povišenu tjelesnu temperaturu, respiratorne simptome poput kašlja i kratkog daha ili druge simptome poput gripe ili prehlade.

Napomena: roditelj je dužan svako jutro prije dolaska u školu izmjeriti djetetu temperaturu.

Roditelj/skrbnik potvrđuje pisanom izjavom ravnatelju ustanove prije uključivanja djeteta u ustanovu da dijete nema simptome i bolesti, odnosno da nije u riziku, te da se radi o djetetu s oba zaposlena roditelja i to da je roditelj upoznat s Uputama HZJZ-a u cjelini.

Ako Vaše dijete bude slušalo nastavu u Školi i dalje će se predmeti: Engleski jezik, Vjeronauk, Informatika, Glazbena kultura (za učenike četvrtih razreda) i Talijanski jezik odvijati na daljinu.

O svim detaljima, organizaciji nastave, bit ćete naknadno obaviješteni.

Za sve ostale učenike nastavlja se nastava na daljinu po uobičajenom rasporedu.

S poštovanjem,

Ravnatelj:

Ivica Škrpaca, prof.